Herten
Herte isch e Dorf im Landchreis Lörrach und sit em erschte Oktober 1973 e Ortsdeil vo Badisch-Rhyfälde.

Lag 

Herte isch im Weste bis Südweste vo Rhyfälde. Im Norde gränzt s an Degerfälde, im Oste an Warmbach (e Deil vo de Chernstadt). Im Weste litt Grenzach-Wyhle uff em Riehrberg. De Ortsdeil Herte litt usserdem an de Schwizer Gränze gegenüber vo Chaiseraugscht AG.

Gschicht 
Di erschte Sydler sin d Römer gsi, wie Fünd uss derre Zit bewyse, mer hät aber au e alemannische Friedhof entdeckt. Di erschti Erwähnig isch im Johr 807 als Harta/Hertum gsi; wahrschints hät s dörtmolige Dorf zu de Grafschaft Rhyfälde ghört. 1291 isch e Burg Hertin z Basel erwähnt worre. Mit de Grafschaft Rhyfälde zämme isch Herte 1494 zu Östrych cho.

Im Johr 1879 isch z Herte s St. Josephshus gründet worre. Säll isch e Pflägeheim mit re Behindertewerchstatt.

Vom 12. bis 15. Juli 2007 hät e Jubiläumsfest stattgfunde.

Wappe 
S Wappe vo Herte (vgl. Infobox) zeigt uff blauem Grund e goldigs Hexagramm, wo i siner Mitti e Wappe mit de Farbe vo de östrychische Flagge isch. S goldige Hexagramm isch s Dorfzeiche, di östrychischi Flagge erinnert an d Züeghörigkeit zu Östrych. S Wappe isch 1905 eso bschlosse worre.

Verchehr 
S Dorf isch über d Hochrhybahn (Basel–Chrüzlinge) mit em überregionale Schienenetz verbunde. Do drüber use hät si Busverbindige. Si ghört em Regio-Verchehrsverbund Lörrach a. D Bundesstroß B34 fiehrt uff Bodme-Ludwigshafe und uff Grenzach-Wyhle. Usserdem isch Herte über d L139 mit Grenzach-Wyhle und Rhyfälde-Degerfälde verbunde. Nächsti Audobahnaschlussstelle sin:
 A 861, Yfahrt Rhyfälde-Süd/Grenzach-Wyhle (B34)
 A 98, Yfahrt Lörrach-Ost und
 A 2 (Schwiz), Yfahrt Basel-Ost/Wettstei

Bildig 
Herte hät e Grund- und e Hauptschüel. Alternativi witerfiehrendi Schüele sin z Grenzach, Lörrach, Rhyfälde und Bad Säckinge. Usserdem gits im Ortsdeil Herte e katholische und e evangelische Chindergarte, zudem e Schüel und Chindergarte für Lüt mit geistiger Behinderig.

Weblink 

 Herte uf de Website vo Rhyfälde

Quälle 

Ortsdeil vo Badisch-Rhyfälde